แบงก์หวั่นกม.ดิจิทัลล้วงตับลูกค้า
ธนาคารกังวลกฎหมายดิจิทัล 8 ฉบับ กระทบความปลอดภัย ล้วงความลับลูกค้า
29 ม.ค. 2558

ธนาคารกังวลกฎหมายดิจิทัล 8 ฉบับ กระทบความปลอดภัย ล้วงความลับลูกค้า
แหล่งข่าวจากสมาคมธนาคารไทย เปิดเผยว่า วันนี้ชมรมเทคโนโลยีสารสนเทศธนาคาร ของสมาคมธนาคารไทย จะหารือถึงผลกระทบจากกฎหมายว่าด้วยธุรกรรมทางอิเล็กทรอนิกส์ 8 ฉบับ เนื่องจากวิตกกังวลว่าจะกระทบกับธุรกิจธนาคารและลูกค้า โดยเฉพาะในเรื่องความปลอดภัยและการรักษาความลับลูกค้า เนื่องจากปัจจุบันมีลูกค้าใช้บริการดิจิทัลแบงก์กิ้งจำนวนมาก
แหล่งข่าวระบุว่า ปัจจุบันธนาคารต้องปฎิบัติตาม พ.ร.บ.ฟอกเงิน และ พ.ร.บ.ดีเอสไอ ในการเปิดเผยข้อมูลกรณีที่เจ้าหน้าที่สงสัย การตั้งคณะกรรมการรักษาความมั่นคงปลอดภัยไซเบอร์แห่งชาติ (กปช.) ตาม ร่าง พ.ร.บ.ว่าด้วยการรักษาความมั่นคงปลอดภัยไซเบอร์ ขึ้นมาอีกอาจจะซ้ำซ้อนกัน และการให้อำนาจเรียกข้อมูลทุกอย่างได้โดยไม่ต้องใช้หมายศาล อาจทำให้ลูกค้ามีความกังวลใจ
นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ กล่าวว่า ธนาคารอยู่ระหว่างการหารือร่วมกันถึงผลกระทบกฎหมายไซเบอร์ เพราะกังวลว่าจะกระทบกับการทำงานและความปลอดภัย ความลับข้อมูลลูกค้า ก่อนที่จะออกกฎหมายไซเบอร์ภาครัฐควรที่จะเปิดให้มีการแสดงความคิดเห็นถึงจุดเด่นจุดด้อยและหาทางออกร่วมกันก็จะดีมาก
นายพรชัย รุจิประภา รมว.เทคโนโลยีสารสนเทศและการสื่อสาร (ไอซีที) ชี้แจงว่า ร่าง พ.ร.บ.ว่าด้วยการรักษาความมั่นคงปลอดภัยไซเบอร์ พ.ศ. … ที่หลายฝ่ายกังวลในมาตรา 35/3 ที่เปิดให้พนักงานเจ้าหน้าที่เข้าถึงข้อมูลได้นั้น ทำได้เฉพาะเพื่อความมั่นคงทางไซเบอร์เท่านั้น หากเจ้าหน้าที่นำข้อมูลไปเปิดเผยมีโทษสูงสุดถึง 3 ปี และจะปรับแก้ไขในบางเรื่อง จึงอยากให้ทุกฝ่ายทำความเข้าใจให้ตรงกัน และหากกฎหมายดิจิทัลมีผลบังคับใช้จะช่วยกระตุ้นเศรษฐกิจของประเทศให้ขยายตัวเพิ่มขึ้น 1.3%